[size=3]Op til 10 kubikmeter gylle er via en bæk løbet ud i Uggerby å ved Tversted. [/size]

Beredskabet fra Hjørring Kommune blev i dag kaldt ud på Digetvej ved Uggerby, hvor arbejdet med at sløjfe en gammel mødding gik galt. Ved en fejl løb store mængder gylle via en bæk ud i Uggerby å. Myndighederne anslår, at det drejer sig om mellem 8 til 10 kubikmeter gylle. Da Beredskabet fra Hjørring nåede frem havde landmanden selv standset gyllestrømmen med en jordvold. - Vi kan ikke rigtig gøre mere, men heldigvis er gennemstrømningen i åen så stærk, så vi håber skaderne ikke bliver alt for voldsomme for miljøet, siger indsatsleder fra Hjørring Kommune, Dennis Ottosen. Hjørring Kommune har lørdag en miljøvagt på stedet for at tage prøver af vandet.